PTTEP มองเปิดปท.หนุนดีมานด์ “พลังงาน” ลุ้นราคาน้ำมันสมดุล หลังศก.ทั่วโลกฟื้น 
PTTEP มองเปิดปท.หนุนดีมานด์ “พลังงาน” คาดใน 4-5 ปีข้างหน้า ราคาน้ำมันน่าจะกลับมามีเสถียรภาพมากขึ้น ภายหลังจากเศรษฐกิจทั่วโลกฟื้นตัว
12 ต.ค. 2564

นายมนตรี ลาวัลย์ชัยกุล ประธานเจ้าหน้าที่บริหาร บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP กล่าวถึงสถานการณ์ด้านพลังงานของประเทศหลังการเปิดรับนักท่องเที่ยวต่างชาติในเดือน พ.ย.นี้ ว่า การเปิดประเทศรับนักท่องเที่ยวจะเป็นผลดีต่อการใช้พลังงานให้ปรับตัวเพิ่มขึ้น ขณะที่ราคาน้ำมันดิบดูไบที่ปรับตัวขึ้นอย่างต่อเนื่อง มองว่าในระยะยาวน่าจะกลับมาเคลื่อนไหวอยู่ในระดับ 65 – 75 เหรียญสหรัฐ/บาร์เรล จากดีมานด์และซัพพลายเข้าสู่จุดสมดุล
สำหรับทิศทางราคาน้ำมันในประเทศไทย ยังคงเคลื่อนไหวตามทิศทางราคาน้ำมันในตลาดโลก โดยในช่วง 2 – 3 ปีที่ผ่านมามีความผันผวนตามความต้องการใช้และกำลังการผลิตน้ำมันของโลกในแต่ละช่วงเวลา แต่คาดว่าใน 4 – 5 ปีข้างหน้าราคาน้ำมันน่าจะกลับมามีเสถียรภาพมากขึ้น ภายหลังจากเศรษฐกิจทั่วโลกฟื้นตัว
ส่วนแผนการเข้าซื้อกิจการของ PTTEP บริษัทยังคงมองหาโอกาสการลงทุนใหม่ๆ อย่างต่อเนื่อง ซึ่งการดำเนินธุรกิจจากนี้จะมีความชัดเจนมากขึ้น จากการมุ่งเน้นการลงทุนในภูมิภาคที่มีความชำนาญ และมีประสบการณ์ เพื่อสร้างการเติบโตให้กับธุรกิจ และลดระยะเวลาในการตัดสินใจลงทุน หรือพิจารณาลงทุนได้รวดเร็วมากขึ้น
 
 
 